《谢知县丈相率汎舟且访寓舍并呈子畅兄》
宋代·赵蕃

父老延见后，诏书宣布馀。临流具舟楫，散步辍车舆。

天气清而朗，物情和且舒。聊为曲江饮，报此暮春初。

人物玉相倚，山川画不如。要穷诗律细，宁遣酒行疏。

既益园官菜，亦留溪友鱼。风期须我辈，乐事见群居。

欲去鹭前导，重来犬入裾。还迂长者辙，薄憩野人庐。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。